《西晖亭》
宋代·王禹称

孤亭叠嶂东，宛是古屏风。每到天将暮，浑疑日再中。

馀霞犹散绮，新月已张弓。一水漪涟媚，千岩木叶红。

玳筵何烜赫，火宅忽牢笼。隙晃归巢燕，檐拖截涧虹。

果迷丹橘熟，洞讶赤城通。似烧连松坞，如斑染竹丛。

近邀青琐客，来伴紫芝翁。望久情无倦，吟多兴未穷。

阳乌看黯黯，归马恨匆匆。会待长栖隐，青冥逐去鸿。